Сярод перакладаў варта адзначыць вершы ўкраінскага паэта Васіля Стуса ў перакладзе Сяргея Законнікава. Герой Украіны, пасмяротна ўзнагароджаны Дзяржаўнай прэміяй імя Тараса Шаўчэнкі Васіль Стус пакінуў яскравы след у гісторыі сваёй краіны. У 1972 годзе за сваю актыўную палітычную дзейнасць ён быў арыштаваны і асуджаны на 8 гадоў зняволення. Літаральна праз год пасля вызвалення яго зноў асудзілі, цяпер ужо на 10 год. Памёр Васіль Стус у 1985 годзе, на другі дзень галадоўкі ў карцэры лагера ў Пермскай вобласці. Вершы Васіля Стуса, цяжкія і сумныя, вельмі яскрава адлюстроўваюць той боль, які пранізваў яго сэрца, сэрца сапраўднага патрыёта сваёй краіны.